Diari Oficial de la Generalitat Valenciana


Sumari del DOGV 6179, del 07-01-2010 (2009/14964)

ORDRE de 17 de desembre de 2009, de la Conselleria de Benestar Social, per la qual es regulen i convoquen ajudes dirigides a programes i servicis especialitzats d'intervenció i atenció a família i infància, per a l'exercici corresponent a l'any 2010.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6179

Data del DOGV
:   07-01-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/14604


Data del document
:   17-12-2009

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDRE de 17 de desembre de 2009, de la Conselleria de Benestar Social, per la qual es regulen i convoquen ajudes dirigides a programes i servicis especialitzats d'intervenció i atenció a família i infància, per a l'exercici corresponent a l'any 2010. [2009/14149]
La Llei 5/1997, de 25 de juny, de la Generalitat, per la qual es regula el Sistema de Servicis Socials en l'àmbit de la Comunitat Valenciana, inclou, dins de les responsabilitats de la Generalitat, donar resposta a diferents problemes socials, per mitjà de l'aportació dels recursos financers, tècnics, humans i organitzatius necessaris.
En el marc d'esta llei, la Generalitat té entre els seus objectius garantir l'atenció integral de la família com a nucli natural i fonamental de la societat, i també dels elements humans que la componen, en especial dels menors en situació de risc i desemparament, atenent a tots els problemes puguen que incidir en el seu benestar, prevenint o esmenant-los.
A la Conselleria de Benestar Social li correspon fomentar la protecció i promoció de l'organització familiar, amb l'objectiu social d'afavorir el desenvolupament harmònic de tots els seus membres; adoptar mesures preventives i protectores que garantisquen l'assistència dels menors en situació de risc i desemparament i desenvolupar actuacions per a la promoció de l'adopció. Per a aconseguir estos fins la Conselleria ha de recolzar els sectors especialitzats de la família i de la infància.
El II Pla Integral de la Família i Infància de la Comunitat Valenciana (2006-2010) establix, entre altres objectius prioritaris, enfortir la família i els seus membres més dèbils, recolzar la família i infància en situació de risc social o altres situacions especials, i desenvolupar els servicis especialitzats d'atenció a la família i infància.
Dins d'este suport es promou la implantació de programes i de servicis amb equips interdisciplinaris, que permeten conformar un model d'atenció a la família entorn de tres nivells: un primer nivell d'atenció primària, que és realitzat pels servicis socials generals, amb funcions d'informació, assessorament, diagnòstic i intervenció; un segon nivell d'atenció secundària, que és un dels objectes d'esta ordre, desenvolupat per equips específics i especialitzats d'àmbit local i comarcal, on se situen els servicis especialitzats d'atenció a la família i infància (SEAFI) i els d'orientació i mediació familiar, i un tercer nivell que requerirà una intervenció amb una major especialització.
Per la seua banda la Llei 12/2008, de 3 de juliol, de la Generalitat, de Protecció Integral de la Infància i l'Adolescència de la Comunitat Valenciana, establix la col·laboració i foment de la iniciativa social i participació, de forma especial en l'àmbit social, partint del principi i el convenciment que l'acció coordinada i responsable de tots els poders públics, institucions, entitats i ciutadans pot coadjuvar a l'objectiu de procurar el benestar del menor.
Per això, i a través d'esta ordre es convoquen ajudes i subvencions destinades a atendre integralment la família, a recolzar a la infància en situació de risc o desemparament, a promoure el suport social especialitzat a la família en determinades circumstàncies familiars, i a afavorir i millorar el desenvolupament de l'acolliment familiar i de les adopcions.
En virtut d'això i fent ús de les facultats que em conferixen l'article 47.11 del text refós de la Llei d'Hisenda Pública de la Generalitat, aprovat per Decret legislatiu de 26 de juny, i el Decret 141/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Benestar Social,
ORDENE
Primer. Objecte
La present ordre té com a objecte aprovar les bases reguladores de concessió d'ajudes per a l'exercici de 2010 per mitjà del procediment de concurrència competitiva; dirigides als programes i servicis especialitzats, d'intervenció i atenció a família i infància següents:
1. Servicis especialitzats d'atenció a la família i infància (SEAFI).
2. Servicis especialitzats d'orientació i mediació familiar.
3. Programes d'intervenció especialitzada amb famílies en conflicte i amb menors en situació de desprotecció.
4. Programes de foment del recurs de famílies educadores.
5. Programes gestionats per entitats de mediació d'adopció internacional.
Segon. Convocatòria
S'aprova la convocatòria d'ajudes per a l'any 2010, que es regiran pel qual disposen les bases generals, establides en l'annex I d'esta ordre, i per les bases específiques per a cada tipus de subvenció establides en els annexos II a VI, junt amb els models de sol·licitud, de justificació i seguiment, que acompanyen a esta ordre.
Tercer. Finançament
1. Els aspectes regulats en la present ordre s'aplicaran sense perjudici de totes les normes que regisquen el règim jurídic pressupostari de l'administració de la Generalitat. Si la Llei de Pressupostos o la normativa aplicable establixen condicions distintes, s'aplicaran les que procedisquen.
2. L'eficàcia d'esta convocatòria queda condicionada a l'existència de crèdit adequat i suficient per a atendre les ajudes previstes en esta, en els pressupostos de l'exercici econòmic de l'any 2010. Mentre no existisca l'esmentat crèdit no es dictarà cap resolució sobre les sol·licituds d'ajuda realitzades a l'empara d'esta ordre.
3. La Conselleria de Benestar Social, una vegada aprovada i publicada la llei de pressupostos de la Generalitat per a 2010, publicarà mitjançant una resolució les dotacions pressupostàries màximes per a les ajudes convocades i les línies de subvenció destinades a finançar-les, i també les modificacions, si és el cas, respecte a la manera de pagament i de justificació. Els esmentats crèdits tindran caràcter limitador i no podran concedir-se subvencions una vegada que estos s'hagen esgotat.
Quart. No subjecció a polítiques de competència
Les ajudes concedides en esta ordre no precisen de la seua notificació a la Comissió Europea per no reunir tots els requisits de l'apartat 1 de l'article 87 de la CE.
DISPOSICIÓ ADDICIONAL
Única. Models
A esta ordre s'acompanyen els models següents:
1. Sol·licitud d'ajuda dels:
a) Servicis especialitzats d'atenció a la família i infància.
b) Servicis especialitzats d'orientació i mediació familiar.
c) Programes especialitzats de família i infància.
d) Programes de foment del recurs de famílies educadores.
e) Programes gestionats per entitats de mediació en adopció internacional.
2. Certificació de justificació d'obligació contreta, o reconeguda, o de pagament ordenat d'entitats locals.
3. Justificació d'entitats sense fi de lucre.
4. Full estadístic trimestral dels casos atesos pels servicis especialitzats d'atenció a la família i infància o els servicis especialitzats d'orientació i mediació familiar.
DISPOSICIONS FINALS
Primera. Instruccions
S'autoritza la Secretaria Autonòmica de Família i Coordinació Social, la Sotssecretaria de Benestar Social i la Direcció General de Família perquè elaboren les instruccions de desenvolupament d'esta ordre.
Segona. Entrada en vigor
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera. Recursos contra la convocatòria
Contra la present ordre podrà interposar-se, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament recurs de reposició davant el mateix òrgan que l'ha dictada, en el termini d'un mes a comptar des de l'endemà de la seua publicació, o bé podrà interposar-se directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació, de conformitat amb el que disposen els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjudici que puga interposar-se qualsevol altre que s'estime pertinent.
València, 17 de desembre de 2009
La consellera de Benestar Social,
ANGÉLICA SUCH RONDA
ANNEX I
Bases generals de la convocatòria
TÍTOL I
De les entitats
Primera. Entitats sol·licitants
A l'efecte d'esta ordre, podran ser entitats sol·licitants les que complisquen els requisits generals i els específics que s'establixen, si és el cas, en les presents bases i estiguen incloses en algun dels dos apartats següents:
1. Entitats locals
Les mancomunitats, les agrupacions de municipis, les entitats locals pròpiament dites, i les entitats de dret públic amb personalitat jurídica pròpia dependents d'estes, sempre que hagen sigut creades per a intervindre en el camp de l'acció social i no tinguen caràcter mercantil o industrial.
2. Entitats sense fi de lucre
Totes aquelles que no estan incloses en l'apartat anterior, independentment que la titularitat de l'esmentada entitat siga pública o privada. S'inclouen en este apartat les cooperatives sense fi de lucre i les entitats de mediació d'adopció internacional.
Segona. Requisits generals de les entitats sol·licitants
Sense perjudici dels requisits específics que, si és el cas, es determinen per a cada programa o servici, les entitats hauran de complir els requisits generals següents:
1. Totes les entitats
a) Estar legalment constituïdes.
b) No tindre fi de lucre.
c) Pel que fa a la inscripció en el Registre General de Titulars d'Activitats, de Servicis i Centres d'Acció Social de la Comunitat Valenciana.
- Entitats de titularitat pública: s'entenen registrades d'ofici, i estan exceptuades d'acreditar l'esmentat requisit.
- Entitats de titularitat privada: prèviament a la concessió de l'ajuda hauran d'estar degudament inscrites en l'esmentat registre.
d) Complir els requisits establits en la Llei 38/2003, de 17 de novembre, General de Subvencions, i no incórrer en les prohibicions que, per a obtindre la condició de beneficiari de subvencions, s'establixen en l'article 13, apartats 2 i 3, de l'esmentada Llei 38/2003.
2. A més, les entitats sense fi de lucre
a) Hauran de tindre com a fi primordial en els seus estatuts la realització de les activitats a què es referisca el programa o servici respecte al qual se sol·licita subvenció o poder-se desprendre de la seua actuació general que l'esmentada activitat està entre els seus fins.
b) Hauran de disposar de l'estructura i capacitat suficients per a garantir el compliment dels objectius, acreditant-hi l'experiència necessària.
TÍTOL II
Característiques de les ajudes
Tercera. Conceptes subvencionats
Les ajudes podran concedir-se pels conceptes següents:
1. Personal, pagament dels salaris i seguretat social dels professionals que intervenen en els distints programes i servicis previstos en l'àmbit de la present ordre.
2. Sosteniment, altres depeses necessàries per al funcionament d'estos programes i servicis, excepte els expressament exclosos.
3. Agrupació de conceptes, si estiguera justificat per les característiques del programa o servici, l'òrgan competent per a resoldre podrà unificar els conceptes de personal i sosteniment. No obstant això, a fi de garantir que es desenvolupe adequadament l'actuació, la resolució podrà indicar la tipologia i el nombre mínim de personal subvencionat que ha d'atendre-la.
Quarta. Criteris generals per a determinar la quantia de la subvenció
Sense perjudici del que s'ha disposat com a criteris específics en cada servici o programa, per a calcular la quantia que podrà concedir-se, caldrà ajustar-se també als criteris generals següents:
1. Adequació de les despeses
Només se subvencionaran les que estiguen previstes i siguen adequades per al programa o servici. Si se sol·licita la subvenció per a actuacions o conceptes que no es dediquen de mode exclusiu a l'activitat per a la qual se sol·licita l'ajuda, l'entitat indicarà en la sol·licitud quin percentatge assigna al programa o servici per al qual sol·licita la subvenció.
2. Despeses de personal
El personal ha d'estar en situació regular de contractació.
La subvenció que s'atorgue per este concepte es basarà en la titulació que es va requerir per a ocupar el lloc i no en aquella de qui l'exercisca. Si el lloc permet més d'un grup de titulació (titulat superior i mitjà, per exemple), la subvenció es determinarà basant-se en la titulació que es va requerir per a contractar qui l'ocupe en l'actualitat.
En cap cas se subvencionaran quantitats superiors al cost efectiu del treballador. Per a calcular l'esmentat cost es tindrà en compte qualsevol concepte que estiga inclòs en la nòmina de mode regular, i també la despesa en seguretat social, impostos, etc., que aporta l'entitat.
3. Despeses de sosteniment
Podran subvencionar-se:
a) Les que siguen necessàries per a la realització del programa o servici, com ara assegurances, tributs, despeses de local, telèfon, desplaçaments, reparacions, lloguers, i altres de similars.
b) Les despeses realitzades pel personal que presta els seus servicis per a l'entitat de mode voluntari, i les prestacions continuades de servicis realitzades per professionals, encara que no cobrisquen tot el període subvencionat.
c) Desplaçaments, només se subvencionaran si l'àmbit territorial d'actuació del programa o servici és superior al municipal. No obstant això, si s'inclou en la nòmina, podrà preveure's com a despeses de personal.
Cinquena. Exclusions
Queden expressament exclosos de les ajudes previstes en esta ordre, els conceptes següents:
1. Imports corresponents a altres exercicis econòmics.
2. Quotes pagades per les persones físiques a associacions o federacions.
3. Despeses sumptuàries.
4. Despeses que no es corresponguen amb l'activitat exercida pel programa o servici subvencionat.
5. Sancions a què hi haja hagut lloc per incompliments fiscals.
6. Imports de l'impost sobre el valor afegit, si l'entitat n'estiguera exempta.
Sisena. Limitacions en la concessió de les ajudes
1. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desenvolupar les entitats beneficiàries.
2. Salvant el fet que hagen de complir-se els requisits exigits per a cada tipus de subvenció, la Conselleria de Benestar Social no condicionarà ni assumirà obligacions que es deriven de les condicions i requisits que l'entitat exigisca per a accedir al lloc, titulació, mode de contractació, o relació laboral, del personal dels programes o servicis subvencionats, sinó que seran els seus titulars els que respondran amb caràcter exclusiu.
3. Sense perjudici dels criteris de valoració que s'establisquen, la concessió d'una subvenció a l'empara d'esta ordre, no comporta per a la Conselleria de Benestar Social cap obligació de mantindre en pròxims exercicis, bé siga totalment o parcialment.
Setena. Subcontractació de les activitats subvencionades
1. No es consideraran subcontractació les actuacions realitzades per voluntaris que estiguen previstes en l'actuació subvencionada, i les prestacions de servicis realitzades per professionals el mode de pagament de les quals es realitze per factura.
2. La subcontractació es regirà pels criteris següents:
a) Entitats locals.
Podran subcontractar totalment o parcialment l'activitat subvencionada, sempre que el programa o servici reunisca les condicions per a això, i s'haja indicat i justificat esta possibilitat en la sol·licitud de la subvenció. La subcontractació es farà d'acord amb el que disposa l'article 29 de la Llei 38/2003, de 17 de novembre, General de Subvencions.
En tot cas, els contractistes quedaran obligats només davant l'entitat local, que assumirà la total responsabilitat de l'activitat subvencionada per l'administració.
b) Entitats sense fi de lucre.
No podran subcontractar cap percentatge de l'activitat subvencionada.
TÍTOL III
Procediment
CAPÍTOL I
Iniciació del procediment
Huitena. Terminis de presentació
El termini de presentació de sol·licituds serà un mes comptat a partir de l'endemà de la publicació d'esta ordre en el Diari Oficial de la Comunitat Valenciana. Per al dit còmput, es tindrà en compte que el dia de finalització del termini, correspondrà al mateix ordinal del dia en què s'ha publicat esta ordre. En el cas que no existisca l'esmentat ordinal, el termini expirarà l'últim dia del mes. Si l'últim dia és inhàbil, s'entendrà prorrogat el termini al següent dia hàbil.
Novena. Lloc de presentació
1. La sol·licitud es presentarà en el lloc i amb el model que siga procedent. Les sol·licituds es trobaran a disposició dels sol·licitants en les direccions territorials de la Conselleria de Benestar Social, en les oficines PROP i en la pàgina web de la Generalitat.
2. Les sol·licituds es presentaran, junt amb la documentació requerida, en el registre de la direcció territorial de la Conselleria de Benestar Social, atenent als criteris següents:
a) En la província on es desenvolupe l'actuació per a la qual se sol·licita subvenció si l'àmbit de la mateixa és provincial i l'entitat té la seua seu en l'esmentada província.
b) En la província on tinga la seua seu l'entitat si l'actuació té un àmbit major a una província i l'entitat té la seua seu en la Comunitat Valenciana.
c) En la província on més implantació es preveu que vaja a tindre l'actuació, si fóra subvencionada, si l'entitat no té la seua seu a la Comunitat Valenciana.
3. També podran presentar-se en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. La presentació de les sol·licituds en les oficines de correus haurà d'ajustar-se als requisits establits en l'article 31 del Reial Decret 1829/1999, de 3 de desembre, pel qual s'aprova el reglament pel qual es regula la prestació de servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals.
Deu. Documentació
1. Documentació especifica
En determinats programes i servicis haurà de presentar-se la documentació específica ressenyada en l'annex corresponent d'esta ordre.
2. En tots els casos
Sense perjudici d'allò que s'ha indicat en l'apartat 1 anterior, totes les entitats han de presentar la següent documentació original o legalitzada per notari, confrontada o compulsada, si fóra còpia:
a) Sol·licitud per triplicat, correctament emplenada en tots els seus apartats, firmada per representant degudament autoritzat per a això.
b) Memòria de l'actuació sol·licitada corresponent a l'exercici de 2009.
Si no es va desenvolupar l'actuació sol·licitada en l'exercici anterior, ofici indicant tal circumstància.
Si l'entitat ja va tindre subvencionada la mateixa actuació en l'esmentat exercici, a l'empara de l'Ordre d'11 de desembre de 2008, de la Conselleria de Benestar Social, per la qual es regulen i convoquen ajudes dirigides a programes i servicis especialitzats d'intervenció i atenció a família i infància, per a l'exercici corresponent a l'any 2009, es donarà la primera per presentada si l'entitat aporta en termini la memòria de desenvolupament del programa o servici subvencionat que es preveu en l'esmentada ordre.
c) Autorització expressa a la Conselleria de Benestar Social, inclosa en la sol·licitud de subvenció, perquè esta comprove telemàticament les dades fiscals identificatives de l'entitat sol·licitant que es troben en poder de l'Agència Estatal de l'administració Tributària. No obstant això, si de la comprovació efectuada resulta alguna discordança amb les dades facilitades pel mateix interessat en la seua sol·licitud, l'òrgan instructor estarà facultat per a realitzar les actuacions procedents per a aclarir-la.
Si el sol·licitant no dóna eixa autorització, haurà d'aportar còpia del CIF de l'entitat.
d) Autorització expressa a la Conselleria de Benestar Social, inclosa en la sol·licitud de subvenció, perquè esta obtinga de forma directa l'acreditació, per mitjà de certificats telemàtics, que el sol·licitant està al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions, i en els articles 18, 19 i 22 del Reial decret 887/2006, de 21 de juliol, pel qual s'aprova el reglament de l'esmentada llei.
Si el sol·licitant no presta el seu consentiment, haurà de presentar els certificats que acrediten el compliment d'eixes obligacions o, si no està obligat a presentar les declaracions o documents a què es referixen les esmentades obligacions, acreditarà el seu compliment per mitjà de declaració responsable.
e) Respecte al compte bancari, fitxa de manteniment de tercers. Amb este fi es tindrà en compte que si el compte bancari no esta d'alta en la Generalitat o cal modificar les seues dades, per a efectuar els pagaments a l'entitat, haurà d'aportar-se a més:
- Ofici on s'indique tal extrem.
- Acreditació, si és el cas, del poder de representació de la persona jurídica.
- Document d'identificació: NIF, CIF, NIE, passaport, targeta de resident, VAT o equivalent, corresponent al titular de les dades.
- Acreditació de la titularitat del compte bancari del tercer.
3. Segons la naturalesa jurídica de l'entitat
Atenent a la seua naturalesa jurídica, les entitats hauran de presentar, també, la documentació següent:
a) Entitats locals
Primer. Si els servicis o programes subvencionats estan subcontractats totalment o parcialment: condicions tècniques del contracte, concurs, o document semblant, on es constaten els termes de la prestació.
Segon. Les agrupacions de municipis faran constar de manera expressa:
- Els compromisos d'execució assumits per cada membre d'esta.
- L'import de la subvenció a aplicar per cada un d'ells, si és el cas, que tindran igualment la condició de beneficiaris.
- El nomenament d'un representant o apoderant únic de l'agrupació, amb poders bastant per a complir les obligacions que, com a beneficiari, li corresponen.
b) Entitats sense fi de lucre
- Estatuts de l'entitat, si és procedent.
- Si es tracta d'una entitat privada que no estiguera inscrita, sol·licitud d'inscripció en el Registre General de Titulars d'Activitats, de Servicis i Centres d'Acció Social de la Comunitat Valenciana.
- Documentació acreditativa de disposar de l'estructura i capacitat suficients per a garantir el compliment dels objectius, acreditant-ne l'experiència necessària.
- Nòmines dels treballadors que consten en la sol·licitud de subvenció, on s'incloga el grup de cotització. Si els treballadors no estan encara contractats, ofici on s'indique el grup de cotització i també les quanties totals previstes en les nòmines, desglossant les distintes partides que s'hi inclouran, i especificant la part que correspondria aportar a la mateixa empresa en concepte d'impostos, seguretat social, i altres despeses socials.
Onze. Inici i tramitació
1. L'inici i tramitació del procediment s'ajustaran al que establix la present ordre i, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. La tramitació de l'expedient correspondrà a la direcció territorial que siga procedent, d'acord amb els criteris establits en la base novena, apartat 2.
3. S'obrirà un expedient per cada sol·licitud, programa i annex, que realitze l'entitat.
Dotze. Esmena de la sol·licitud i arxiu de l'expedient
1. Rebudes les sol·licituds i incoat l'expedient, les direccions territorials de Benestar Social verificaran que la sol·licitud reunix els requisits exigits i s'acompanya la documentació que d'acord amb esta ordre resulte exigible.
2. Si no és així, es notificarà a l'entitat interessada la causa que impedix la continuació del procediment i se li requerirà perquè, en el termini de 10 dies, esmene la falta o acompanye els documents preceptius, amb indicació que si així no ho fa, se'l tindrà per desistida de la seua petició, prèvia resolució d'arxiu que haurà de ser dictada en els termes que preveu l'article 42 de la Llei 30/1992, de 26 de novembre, tot això de conformitat amb el que preveu l'article 71 de la referida norma.
3. L'esmentada resolució serà dictada, per delegació, pel director o la directora territorial de la Conselleria de Benestar Social. En adoptar-se per delegació indicarà expressament esta circumstància, i es considerarà dictada per l'òrgan delegatori esgotant la via administrativa.
4. Contra l'esmentada resolució es podrà interposar directament recurs davant l'ordre jurisdiccional contenciós administratiu en la forma, termini i condicions que determina la llei reguladora de l'esmentada jurisdicció. No obstant això, prèviament es podrà interposar recurs de reposició conforme l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
CAPÍTOL II
Ordenació i instrucció del procediment
Tretze. Ordenació i instrucció de l'expedient
La Secció que corresponga segons l'organització interna de la direcció territorial de Benestar Social, a la vista de la documentació de l'expedient i de les obligacions que s'adquirisquen per la concessió de l'ajuda, podrà demanar els informes dels organismes i entitats que s'estimen oportuns i realitzar les actuacions que considere necessàries per a la determinació, el coneixement i la comprovació de les dades en virtut de les quals s'ha de resoldre la sol·licitud.
Catorze. Estudi de l'expedient
1. Completada la instrucció de l'expedient, la secció o seccions corresponents procediran, atenent a la tipologia de l'actuació i l'organització interna de la direcció territorial, a valorar l'actuació i elaborar les plantilles tècniques d'estudi segons el model que s'elabore per instrucció interna de la Direcció General de Família. Les plantilles seran firmades pel cap o la cap del servici corresponent i tindran el vistiplau del director o la directora territorial.
2. Si la sol·licitud d'inscripció en el Registre General de Titulars d'Activitats, de Servicis i Centres d'Acció Social de la Comunitat Valenciana està en tràmit en el moment d'elaborar les plantilles tècnica d'estudi, la direcció territorial de Benestar Social informarà si els fins d'actuació de l'entitat sol·licitant s'adeqüen a l'àmbit de la subvenció sol·licitada.
3. Es remetrà a la Direcció General de Família còpia completa de l'expedient, la plantilla tècnica de valoració i una relació dels sol·licitants en què s'indique el número d'expedient i la versió que s'ha assignat a les seues dades bancàries en la comptabilitat de la Generalitat.
CAPÍTOL III
Finalització del procediment
Quinze. Comissió de valoració i proposta
1. Rebuda la plantilla tècnica i l'expedient en la Direcció General de Família, s'avaluarà per la comissió de valoració que es constituirà a este efecte.
2. La comissió de valoració estarà composta pel cap o la cap de l'Àrea de Família, que actuarà com a president o presidenta, i els caps de servici de la Direcció General de Família, un dels quals actuarà com a secretari.
3. A l'esmentada comissió de valoració podran convocar-se els tècnics de les direccions territorials i/o de la Direcció General de Família que s'estimen procedents.
4. La comissió de valoració elaborarà les propostes de concessió o denegació de les ajudes, que seran elevades a la directora general de Família perquè resolga com estime procedent.
Setze. Resolució
1. D'acord amb el que disposa la Resolució de 27 de febrer de 2009 (DOCV núm. 5967, de 4 de març de 2009), del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria, la resolució de les sol·licituds d'ajudes a l'empara del que preveu la present ordre està delegada en la directora general de Família.
2. El termini màxim per a tramitar, resoldre i notificar les sol·licituds sobre les ajudes recollides en esta ordre serà de tres mesos comptats a partir de la data en què s'hagueren fet públics els crèdits per al finançament de les ajudes. Si no es produïx resolució expressa en el termini assenyalat s'entendrà que les sol·licituds han sigut desestimades, als efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
3. Si es desestimen totalment o parcialment sol·licituds per falta de consignació pressupostària, i després de la finalització del termini de resolució s'incrementen els crèdits destinats a finançar estes ajudes, les esmentades sol·licituds podran valorar-se, resoldre's i notificar-se en el termini de dos mesos comptats a partir de la data de publicació en el Diari Oficial de la Comunitat Valenciana de la resolució que done publicitat a este increment.
4. En els casos de nul·litat, anul·labilitat i rectificació d'errors dels actes administratius que van servir de base a la concessió d'estes ajudes caldrà ajustar-se al que disposa el capítol I del títol VII de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Dèsset. Recursos
Les resolucions dictades per la directora general de Família en adoptar-se per delegació indicaran expressament esta circumstància, i es consideraran dictades per l'òrgan delegatori, esgotant la via administrativa.
Contra estes es podrà interposar directament recurs davant l'ordre jurisdiccional contenciós administratiu en la forma, termini i condicions que determina la llei reguladora de l'esmentada jurisdicció. No obstant això, prèviament es podrà interposar recurs de reposició conforme a l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
TÍTOL IV
Obligacions de les entitats subvencionades
Díhuit. Obligacions específiques i generals
Sense perjudici de les obligacions específiques que s'indiquen en l'annex d'esta ordre que corresponga, totes les entitats subvencionades han de complir les obligacions generals següents:
1. De col·laboració amb la Generalitat
a) Cooperar amb la Generalitat en l'àmbit de l'actuació subvencionada a fi d'afavorir la seua coordinació i integració en el conjunt de les actuacions dirigides a la família, el menor, o l'adopció.
b) Donar adequada publicitat al caràcter públic de finançament de les actuacions subvencionades, fent constar explícitament, quan se'n faça difusió, que està subvencionada per la Generalitat -Conselleria de Benestar Social- i informar de l'esmentada circumstància als usuaris.
c) En el supòsit de servicis o programes que estiguen cofinançats amb fons finalistes del ministeri corresponent, emplenar quan així siga sol·licitat les memòries i documents que l'esmentat ministeri requerisca per a la tramitació o justificació que pertoquen. Les esmentades memòries i documents hauran de ser emplenats en el format que siga sol·licitat per l'esmentat ministeri i podran ser sol·licitats abans o després de la resolució de la sol·licitud, tant per a presentar el projecte a realitzar, com per a justificar-ne la realització, una vegada finalitzat.
2. De justificació de l'exercici de l'activitat
a) Justificar el compliment dels requisits i condicions, la realització de l'activitat i el compliment de la finalitat de les ajudes concedides en el termini màxim establit en la present ordre o en les normes que s'apliquen.
b) Formalitzar adequadament els documents de seguiment tècnic i financer previstos en esta ordre o en les normes que s'apliquen.
c) Sotmetre's a les actuacions de comprovació respecte a l'actuació subvencionada, i facilitar la inspecció, el control i el seguiment per la Conselleria de Benestar Social i, en particular, per la Direcció General de Família o de les seues unitats administratives dependents a fi de conéixer qualsevol aspecte de l'activitat objecte de la subvenció.
Sense perjudici de la confidencialitat exigible, es presentarà la informació econòmica, fiscal, laboral, tècnica o de qualsevol tipus que els siga sol·licitada, sempre que tinga com a objecte justificar el compliment dels requisits i condicions necessaris per a la concessió de la subvenció, la realització de les activitats, l'adopció del comportament que justifica el seu lliurament, la correcta aplicació de la suma lliurada a la finalitat prevista o la quantia de la despesa efectuada de l'ajuda concedida.
d) Presentar una memòria de desenvolupament de les actuacions subvencionades en la direcció territorial de Benestar Social corresponent abans del 31 de gener de 2011.
3. Financeres
a) No minorar ni anul·lar la consignació pressupostada inicialment per a l'actuació subvencionada.
b) Atendre els pagaments de les obligacions que es contrauen.
c) Reintegrar els fons percebuts, en els supòsits i condicions determinats en l'article 37 de la Llei 38/2003, de 17 de novembre, General de Subvencions.
d) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari.
e) Conservar els documents justificatius de l'aplicació dels fons rebuts, inclosos els documents electrònics, en tant que puguen ser objecte d'actuacions de comprovació i control.
f) Sotmetre's a les actuacions de control financer que corresponen a la Intervenció General en relació amb la subvenció concedida.
g) Comunicar fefaentment a l'òrgan que concedix la subvenció la concessió de tota ajuda amb la mateixa finalitat per part d'altres organismes públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
h) No transferir l'import ni usar la subvenció concedida en activitats que tinguen lloc en altres autonomies, llevat que les característiques del programa, o la resolució de concessió ho prevegen expressament, ni sufragar despeses de personal ni de sosteniment dels representants en un o més països estrangers.
TÍTOL V
De la justificació i el pagament de les subvencions
Dèneu. Terminis de justificació
1. Els terminis i el sistema de justificació estaran en funció de la forma de pagament que s'establisca per als diferents tipus de subvencions. No obstant això, la subvenció concedida que incloga el període comprés entre l'1 de gener i el 30 de setembre haurà d'haver-se justificat, com a màxim, a 31 d'octubre de 2010, per a la qual cosa no s'admeten justificacions de la despesa efectuada de l'esmentada subvenció en 2010, que s'entreguen després del 31 de gener de 2011.
2. Excepcionalment, la Direcció General de Família podrà donar el vistiplau a la documentació acreditativa de la correcta realització de l'activitat objecte de la subvenció presentada fora del termini establit en esta convocatòria. Per a això, el retard ha d'obeir a causes degudament justificades. I posteriorment es procedirà a la seua oportuna tramitació.
Vint. Criteris generals per a la justificació
La justificació de la despesa de les ajudes i subvencions que es concedisquen a l'empara de la present ordre atendrà als criteris generals següents:
1. Adequació de l'actuació que es justifica
La justificació es correspondrà sempre amb el contingut de l'actuació subvencionada, i no són admissibles despeses d'actuacions que no estiguen específicament previstes en la descripció d'aquelles.
2. Justificació per conceptes
Sense perjudici del que s'ha indicat en l'apartat 4 següent, l'import justificat es distribuirà en els conceptes de personal i sosteniment com siga procedent. La justificació que no estiga adequada als conceptes concedits farà que es minore proporcionalment l'ajuda concedida.
3. Justificació quan hi ha unificació de conceptes
Quan la resolució de concessió unifique els conceptes de personal i sosteniment, es podrà justificar la quantia concedida en qualsevol dels conceptes fins a l'import total màxim a justificar. No obstant això, si en la resolució s'inclou un personal mínim, haurà de justificar-se'n l'existència i la seua tipologia per mitjà de qualsevol documentació que acredite la seua actuació en el programa i la seua titulació.
4. Justificacions parcials i última
Quan la resolució de concessió diferencie els conceptes de personal i sosteniment, les justificacions parcials podran acumular, sense necessitat de diferenciar-les, les quanties corresponents a cada un d'estos conceptes; sent suficient que la suma total complisca el percentatge requerit perquè s'entenga com a vàlida la justificació, i així efectuar el pagament que procedisca. En l'última justificació que es presente haurà d'ajustar-se la quantia justificada als percentatges, imports i conceptes que es disposen en la resolució de concessió.
5. Import total a justificar
L'import total justificat haurà de ser, com a mínim, igual al cost total estimat que es determine en la resolució de concessió. La justificació per un import menor al dit cost farà que es minore proporcionalment l'ajuda concedida.
En els servicis especialitzats d'atenció a la família i infància, l'import que subvencione la Conselleria de Benestar Social correspondrà a un 65% de l'import a justificar, estant l'entitat obligada a atendre el 35% restant, fins a completar el 100%.
6. Justificació d'activitats que no es dediquen de mode exclusiu al concepte de l'ajuda
Si s'ha concedit la subvenció per a actuacions o conceptes que no es dediquen de mode exclusiu a l'activitat per a la qual se sol·licita l'ajuda i la justificació realitzada no permeta diferenciar amb claredat este extrem, l'òrgan que tramita la justificació i el pagament podrà sol·licitar a l'entitat que justifique adequadament els percentatges que ha dedicat a cada part de l'activitat.
En el supòsit de personal compartit hauran d'indicar en quin altre programa o servici treballa, i per quant d'import i percentatge es justifica en altres subvencions concedides.
Vint-i-una. Criteris específics per a la justificació
Atenent als programes concedits i el tipus d'entitat de què es tracte, la forma de justificació serà la següent:
1. Justificació de programes de formació i investigació dirigits a professionals de servicis especialitzats d'atenció a família i infància i servicis especialitzats d'orientació i mediació familiar
Per a la justificació serà suficient que l'entitat present factura de la despesa efectuada, control d'assistents i avaluació del curs o jornada realitzada pels alumnes, i quedaran exempts de la presentació d'altres justificants.
Per a tramitar el pagament serà preceptiu que la direcció territorial de Benestar Social done el vistiplau a la justificació i realitze un informe sobre el desenvolupament del curs o jornada.
2. Entitats locals
La justificació es realitzarà per mitjà de la presentació davant la direcció territorial corresponent d'un certificat d'obligació contreta o reconeguda, o de pagament ordenat, segons model recollit en esta ordre.
Haurà d'acreditar-se també el període treballat, nombre i tipologia del personal que ha executat l'actuació subvencionada, per mitjà dels contractes de treball o certificat emés per l'entitat local.
Els membres de les agrupacions de municipis estaran obligats a complir els requisits de justificació respecte de les activitats realitzades. Esta documentació formarà part de la justificació que està obligat a rendir el municipi que actua com a representant o apoderat de l'agrupació.
3. Entitats sense fi de lucre
Sense perjudici del que disposa expressament per a la justificació de programes i servicis específics que seguisquen un altre règim diferent, la justificació de la despesa consistirà en la presentació davant la direcció territorial corresponent o davant la Direcció General de Família, si és el cas, de:
a) Per a despeses corresponents a personal
Relació i documents acreditatius de la despesa corresponent a la nòmina dels treballadors i pagament a la Seguretat Social, i també qualsevol altre concepte que en esta ordre estiguera previst.
b) Per a despeses efectuades en sosteniment
Factures acreditatives de la despesa realitzada en este concepte, que hauran de reunir els requisits recollits en el Reial Decret 1496/2003, de 28 de novembre, pel qual s'aprova el reglament pel qual es regulen les obligacions de facturació i es modifica el Reglament de l'Impost sobre el Valor Afegit (BOE núm. 286, de 29 de novembre de 2003).
A estes se n'adjuntarà la relació, segons model recollit en esta ordre, i documentació complementària que es considere procedent.
Per a la presentació de les factures es tindrà en compte el següent:
Primer. Personal voluntari: es presentaran rebuts acreditatius de la despesa efectuat, en els quals es faran constar el nom i cognoms del voluntari, el seu DNI o NIF, la seua firma, nom del programa o servici en què s'ha realitzat l'activitat i entitat que ha pagat l'esmentat rebut.
Segon. Prestació continuada de servicis per un professional: es presentarà factura emesa per este. L'esmentada factura haurà d'incloure la seua titulació i el concepte pel qual s'emet.
Tercer. Indemnització per quilometratge: l'import màxim a facturar per quilòmetre serà el mateix que està estipulat per al personal de l'administració de la Generalitat, en l'annex del Decret 24/1997, d'11 de febrer, del Govern Valencià, d'indemnitzacions per raó de servici i gratificacions per servicis extraordinaris, modificat pel Decret 88/2008, de 20 de juny, del Consell, o per aquell que el substituïsca.
Vint-i-dos. Garanties
1. S'entendran com a bestretes de pagament les quantitats que siguen lliurades a favor del beneficiari amb anterioritat a què este justifique la despesa corresponent. Per a efectuar-los, excepte en els supòsits exceptuats en l'article 47 bis del text refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, o en altres normes d'aplicació, serà necessari que el beneficiari de la subvenció present prèviament garanties.
2. Per a la constitució i tramitació de garanties, caldrà ajustar-se al que disposa la Llei 30/2007, de 30 d'octubre, de Contractes en el Sector Públic, les disposicions reglamentàries que la desenvolupen i l'Ordre de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances.
3. En el cas que siga necessària l'esmentada garantia, el beneficiari de la subvenció estarà obligat a presentar-la, per mitjà de l'aportació d'un aval bancari solidari amb renúncia expressa al benefici d'excussió, o una pòlissa d'assegurament subscrita amb qualsevol entitat oficialment reconeguda. La garantia es formalitzarà amb antelació a la primera bestreta, per un valor del 100% de la quantia total a anticipar, i no serà necessari cap altre ulterior.
4. Siga quina siga la forma triada per a formalitzar la garantia, esta haurà de dipositar-se en els servicis territorials de la Conselleria d'Economia, Hisenda i Ocupació de la província corresponent, els quals faran entrega al beneficiari de la carta de pagament acreditativa del depòsit, que haurà de ser presentada per este en la direcció territorial de Benestar Social on es realitze l'actuació, o en la direcció general de Família si l'àmbit de l'actuació subvencionada és major d'una província.
Vint-i-tres. Sistema de pagaments de les ajudes i subvencions
1. Per al règim de lliuraments de transferències corrents per al pagament de les ajudes i subvencions previstes en esta ordre, llevat que la legislació de la Generalitat permeta un altre, s'aplicarà el règim general previst en l'article 47 bis del text refós de la Llei d'Hisenda Pública de la Generalitat, pels percentatges màxims disposats en esta. Si existix un altre règim de lliuraments, la resolució per mitjà de la qual es publiquen les quanties màximes de les ajudes regulades en la present ordre especificarà el règim definitiu, que serà recollit en les resolucions de concessió d'ajudes.
2. Prèviament al primer pagament anticipat, haurà d'haver-se justificat la quantia concedida per la Conselleria de Benestar Social durant l'exercici de 2009, si n'hi ha, o bé, en cas de no haver-se justificat esta en la seua totalitat, haver efectuat el reintegrament de la quantitat que corresponguera o haver-se iniciat l'expedient de compensació de deute que procedisca. En tot cas, perquè s'actue d'esta manera serà necessari que, d'una banda, els fons a reintegrar hagen sigut efectivament lliurats per la Generalitat, i que, d'un altre, la falta de justificació haja sigut constatada i declarada per l'administració mitjançant una resolució expressa ferma motivada, dictada en un procediment amb audiència i notificació a l'entitat interessada.
TÍTOL VI
Denegació, desistiment sense efectes, minoració i suspensió
Vint-i-quatre. Denegació de les ajudes econòmiques
1. El termini per a resoldre i notificar les resolucions de denegació serà de tres mesos, comptats a partir que s'inicie l'expedient.
2. Les resolucions de denegació podran dictar-se en els supòsits següents:
2.1. De mode general
Per incompliment de qualsevol dels requisits o obligacions establides en esta ordre d'ajudes, prèviament a la resolució d'estes.
2.2. En relació amb l'entitat
a) Per falta d'adequació dels fins de l'entitat sol·licitant, a l'àmbit de la subvenció sol·licitada.
b) Per no disposar l'entitat de l'estructura i capacitat suficients per a garantir el compliment dels objectius, o no acreditar l'experiència necessària per a això.
2.3. En relació amb el programa o servici
a) Per no respondre específicament a les característiques expressades en esta ordre.
b) Per estar la seua realització prou atesa per altres entitats, a un nivell local, provincial o comunitari.
c) Per ser la seua naturalesa pròpia d'altres organismes, sense perjudici de la necessària col·laboració per al cas de matèries concurrents.
d) Per existir una altra ordre d'ajudes específica o ser ja subvencionat, en tot o en part i per al mateix objecte, per la Conselleria de Benestar Social.
e) Per no haver-ho desenvolupat de mode adequat, o no haver justificat prou les ajudes econòmiques rebudes de la Conselleria de Benestar Social en l'exercici de 2009.
f) Per atendre de manera restrictiva a un sector exclusiu de la població i no a qualsevol tipologia de família, llevat que les característiques del programa l'incloguen dins dels establits en l'annex IV d'esta ordre d'ajudes.
2.4. En relació amb els crèdits disponibles
Per haver-se atés altres sol·licituds amb major ordre de prelació, d'acord amb els criteris de valoració de les sol·licituds establits en esta ordre d'ajudes, i haver-se esgotat els crèdits disponibles per a resoldre.
Vint-i-cinc. Desistiment sense efectes i minoració de les ajudes econòmiques
1. El termini per a resoldre i notificar les resolucions de desistiment sense efectes i minoració serà de sis mesos, comptats ambdós a partir que s'inicie l'expedient.
2. Es garantirà en tot cas el dret de l'interessat al tràmit d'audiència, tenint les quantitats que s'hagen de reintegrar, si és el cas, la consideració d'ingressos de dret públic als efectes del procediment aplicable a la seua cobrança.
3. Podran dictar-se estes resolucions en els supòsits següents:
3.1. En relació amb la llei general de subvencions.
a) Per donar-se qualsevol de les circumstàncies previstes en l'article 37 de la Llei 38/2003, de 17 de novembre, General de Subvencions.
b) Per donar-se la circumstància prevista en l'article 19.4 de l'esmentada Llei 38/2003, alterar-se les condicions tingudes en compte per a la concessió de la subvenció o obtindre de manera concurrent subvencions i ajudes atorgades per altres administracions públiques o altres ens públics o privats. En el cas que la quantitat total percebuda per l'entitat siga superior al cost de l'activitat subvencionada, podrà sol·licitar-se el reintegrament de la quantia abonada que supere l'esmentat cost.
3.2. En relació amb l'ordre d'ajudes.
a) Per incompliment de qualsevol de les obligacions generals o específiques establides en esta ordre.
b) Per existir períodes subvencionats sense que el personal que consta en la resolució de concessió exercisca les seues funcions, siga quin siga el motiu. En este supòsit l'ajuda es minorarà proporcionalment. Queda exceptuat d'este fet el període de vacances reglamentàries, sempre que el personal es mantinga en situació de contractació, encara que no siga substituït.
c) Per no emplenar les memòries i documents que sol·licite el ministeri corresponent, quan es tracte d'actuacions cofinançades amb fons finalistes, i este fet done lloc a la impossibilitat de tramitar o justificar el compromís corresponent entre la Generalitat i l'esmentat ministeri. En este cas la resolució podrà dictar-se encara que s'haja justificat la despesa objecte de l'ajuda i efectuat l'actuació subvencionada.
Vint-i-sis. Suspensió dels pagaments o desistiment sense efecte en ajudes per a programes gestionats per entitats de mediació d'adopció internacional
1. Sense perjudici del que s'ha disposat de manera general en la base quinze d'esta ordre, en el cas que es procedisca a l'obertura d'un expedient contradictori per a la desacreditació d'una entitat de mediació d'adopció internacional i fins que l'esmentat expedient es resolga, es podran suspendre els lliuraments de pagament de la subvenció que es trobaren pendents. Si finalment l'entitat fóra desacreditada es podrà deixar sense efecte, totalment o parcialment, la subvenció, i també exigir el reintegrament de les quantitats indegudament percebudes, a partir d'eixa data.
2. El que s'ha disposat ací no serà aplicable quan la desacreditació per a un determinat estat estranger es dega a causes objectives no imputables a l'entitat i esta seguira acreditada per a prestar els seus servicis en un altre o altres estats.
ANNEX II
Bases reguladores per a la concessió d'ajudes als servicis
especialitzats d'atenció a la família i infància (SEAFI)
Primera. Objecte
L'objecte d'estos servicis és la intervenció especialitzada en nuclis familiars que es troben en situació de vulnerabilitat o conflicte, existisquen o no menors en situació de risc o desemparament.
Segona. Sol·licitants i beneficiaris
Podran sol·licitar i ser beneficiaris de les ajudes regulades en este annex:
1. Les entitats locals amb una població superior a 4.500 habitants.
2. Les entitats locals de població igual o inferior a 4.500 habitants, que hagueren tingut subvencionat un SEAFI en l'exercici de 2009, sempre que hagueren desenvolupat adequadament el servici i justificat degudament l'ajuda econòmica concedida.
Tercera. Requisits del servici
El servici haurà de complir els requisits específics:
1. Àmbit d'actuació.
Nuclis familiars que reunisquen els criteris perquè es realitze esta intervenció, quan algun dels seus membres residisca en l'entitat local.
2. Prioritats d'intervenció. El SEAFI té com a objecte la intervenció en qualsevol família vulnerable o en conflicte. No obstant això, a fi d'afavorir el retorn al seu nucli familiar d'origen, serà prioritària la intervenció en nuclis familiars que tinguen menors en situació administrativa de guarda i/o tutela, i estiguen acollits en família o en centre residencial. En especial quan es tracte de menors acollits en centres residencials de protecció de menors o en acolliment en famílies educadores, i l'objectiu específic definit en el Pla de Protecció de Menors siga el de reunificació familiar (separació provisional de la família amb previsió de retorn).
3. Tipus d'intervenció
a) Problemàtiques ateses
Hauran de considerar l'atenció a la família d'una manera integral, incloent el suport i seguiment.
Es realitzarà la intervenció familiar en les problemàtiques ocasionades per qualsevol tipus de vulnerabilitat o conflicte familiar, que puga resoldre's per mitjà d'orientació psicosocial, mediació familiar, o teràpia familiar.
S'intervindrà entre altres, en les següents circumstàncies familiars: monoparentalitat, violència en el si familiar, existència de menors en situació de risc, guarda i/o tutela administrativa, famílies adoptives o amb menors en acolliment preadoptiu, i també en les crisis familiars, conjugals, i els conflictes intergeneracionals, a fi de previndre i tractar situacions que desemboquen en un deteriorament de la convivència familiar i/o de la situació dels menors en la mateixa.
b) Tècniques d'intervenció
El SEAFI realitzarà sempre les següents tècniques d'intervenció: orientació psicosocial, mediació familiar i teràpia familiar que, a l'efecte d'esta ordre, es definixen com seguix:
- Orientació psicosocial: intervenció l'objectiu de la qual és enfortir les capacitats de la família i els vincles que unixen els seus membres, a fi que resulten capaços d'estimular tant el seu progrés personal, com el seu context emocional.
- Mediació familiar: via de resolució de conflictes, on les parts compten amb l'ajuda del mediador especialitzat, com a persona imparcial que dissenya un procés perquè estes puguen dialogar i arribar a acords.
- Teràpia familiar: tractament especialitzat dirigit al conjunt de la família, o a algun dels seus membres, amb la finalitat de provocar canvis en les relacions familiars que facen a la família competent per a normalitzar les seues relacions personals i socials.
4. Horari d'atenció.
L'atenció es desenvoluparà de dilluns a divendres. Si només té un treballador en plantilla caldrà ajustar-se almenys una vesprada a la setmana, i dos si té més d'un treballador.
5. Models comuns.
Podran utilitzar-se, per a reflectir les distintes intervencions familiars efectuades pels professionals del servici, el registre d'atenció i intervenció familiar i la fitxa de següents intervencions, que s'incloïen com a models en l'Ordre de 13 de desembre de 2006, publicada en el DOCV núm. 5429, de 16 de gener de 2007.
Quarta. Requisits de l'equip professional
L'equip professional haurà de complir els requisits següents:
1. Diferenciació de l'equip
El personal del SEAFI conformarà un equip específic, amb funcions distintes a l'equip municipal de servicis socials generals, que continuarà mantenint les seues en l'àrea d'intervenció de família i infància: informació, assessorament tècnic, diagnòstic i intervenció immediata, d'acord amb el que establix la Llei 5/1997, de la Generalitat, per la qual es regula el Sistema de Servicis Socials en l'Àmbit de la Comunitat Valenciana, i en la Llei 12/2008, de 3 de juliol, de la Generalitat, de Protecció Integral de la Infància i l'Adolescència de la Comunitat Valenciana.
2. Composició i formació de l'equip professional
L'equip professional estarà format per titulats superiors i mitjans en àrees pedagògiques, psicològiques i socials.
Serà requisit que els professionals subvencionats tinguen una formació específica en intervenció familiar. Els que exercisquen les funcions de terapeuta familiar la tindran en avaluació i intervenció clínica o terapèutica, i, els que exercisquen les funcions d'educador familiar la tindran en desplegament d'actuacions en l'àmbit social dirigides a famílies amb desestructuració familiar i social.
Estos professionals hauran d'assistir regularment als cursos específics que la Direcció General de Família propose amb la finalitat de perfeccionar l'esmentada formació.
3. Funcions del personal
El personal realitzarà les següents funcions bàsiques, segons siga procedent:
a) Terapeuta familiar
- Estudi, anàlisi, avaluació i elaboració del diagnòstic inicial.
- Valoració de la dinàmica relacional familiar i determinació de les necessitats específiques.
- Disseny de la planificació i la intervenció amb la família, elaborant el Pla d'Intervenció Familiar en coordinació amb la resta de professionals del servici.
- Intervenció psicoterapèutica en la família, per mitjà de les tècniques establides.
- Direcció de la línia d'intervenció triada.
- Elaboració d'informes.
- Suport a la resta de professionals del servici.
- Participació en les reunions de coordinació amb altres organismes i especialment amb l'equip municipal de servicis socials generals i la direcció territorial de Benestar Social.
b) Educador familiar
- Promoció d'una relació del servici amb la família, basada en el respecte, la transparència, la sinceritat i la coherència.
- Recollida de les dades familiars que siguen rellevants per a la intervenció.
- Observació directa de la dinàmica familiar, valorant la capacitat dels pares per a exercir les seues funcions parentals.
- Participació en el disseny de l'avaluació i del pla d'intervenció.
- Implementació de les actuacions dissenyades per a la família pel servici.
- Desenvolupament de les capacitats de la família per a un adequat desenvolupament de la funció parental.
- Ajuda a la família a fi que establisca una xarxa social de suport.
- Realització de funcions d'acompanyament a la família quan es realitzen tasques o gestions relacionades amb la intervenció del servici.
- Elaboració d'informes.
- Suport a la resta de professionals del servici.
- Participació en les reunions de coordinació amb altres organismes, quan així se li sol·licite.
4. Personal que no es considerarà com a part de la plantilla
No es considerarà personal de l'equip a aquell que realitze una prestació de servicis de manera no continuada, independentment que estiga o no subcontractat.
5. Funcions i plantilla mínimes per a complir els requisits
a) Funcions.
En tot cas, el servici ha de complir els requisits i realitzar les funcions que corresponen en ambdós casos al terapeuta familiar, tal com es definixen en esta ordre.
b) Percentatges.
El SEAFI no reunirà els requisits mínims per a ser subvencionat si no té adscrit, almenys, el 100% del personal titulat superior i el 75% del titulat mitjà que s'han establit en esta ordre com a personal màxim a subvencionar.
c) Excepcions
- Quan el titulat mitjà estiga compartit amb els servicis socials generals, el percentatge que corresponga a este titulat en el SEAFI, haurà d'incrementar-se fins al 100% del màxim a subvencionar. Si per este motiu l'entitat ha d'adequar la seua plantilla, podrà fer-ho al llarg de 2010.
- A fi de respectar el personal contractat amb anterioritat, podrà no tindre's en compte el criteri de plantilla mínima, si els SEAFI han sigut subvencionats en l'exercici anterior, mantenen els mateixos professionals i plantilla per a l'exercici de 2010, atenen poblacions de menys de 15.000 habitants i només han tingut tècnics mitjans en l'equip durant l'exercici de 2009. No obstant això, si canvia el personal esmentat, el SEAFI haurà d'adequar-se a la plantilla mínima establida.
En este supòsit podran sol·licitar subvenció pels mateixos professionals. No obstant això, per a poder efectuar la intervenció familiar especialitzada, hauran de tindre en plantilla almenys un professional a mitja jornada, que exercisca les funcions de terapeuta familiar, independentment que se subvencione o no.
6. Plantilla màxima a subvencionar
La plantilla màxima a subvencionar es calcularà segons la població censada, en els termes que s'indiquen a continuació.
Per a determinar l'esmentada població, caldrà ajustar-se al que disposa el reial decret que declare oficials les xifres de població referides a 1 de gener de 2010, resultants de la revisió del padró municipal. Si no existiren les esmentades xifres en el moment de la resolució, caldrà ajustar-se a les oficials a 1 de gener de 2009.
- Més de 300.000 habitants: fins a 4 titulats superiors i 4 tècnics mitjans. Estos professionals podran integrar-se en més d'un equip d'intervenció.
- Des de 140.001 fins a 300.000: fins a 2 titulats superiors i 2 tècnics mitjans.
- Des de 70.001 fins a 140.000: fins a 1 titulat superior i 2 tècnics mitjans.
- Des de 30.001 fins a 70.000: fins a 1 titulat superior i 1,5 tècnics mitjans.
- Des de 15.001 fins a 30.000: fins a 1 titulat superior i 0,5 tècnics mitjan.
- Des de 4.501 fins a 15.000: fins a 1 titulat superior.
- Fins a 4.500: 0,5 titulats superiors. Referit únicament a les entitats que poden sol·licitar l'ajuda, d'acord amb el que disposa la base segona d'este annex.
- Mancomunitats o agrupacions municipals: atenent a les característiques de la població i al nombre d'entitats locals que les componen, podrà incrementar-se-li fins a 1 titulat superior o 1 tècnic mitjà el personal que li corresponga segons la seua població censada.
Cinquena. Coordinació del servici
1. Coordinació amb altres equips d'intervenció.
L'equip municipal de servicis socials generals serà el que derive a les famílies al SEAFI per a ser ateses.
Les intervencions del SEAFI seran realitzades en coordinació amb l'esmentat equip municipal, realitzant-se reunions entre ambdós, tant perquè el SEAFI inicie la intervenció, com per al seguiment i baixa d'esta.
Es realitzaran periòdicament reunions de coordinació i seguiment entre la Direcció General de Família, la direcció territorial de Benestar Social i un o més dels equips de SEAFI de la província. A les esmentades reunions podran acudir els servicis especialitzats d'orientació i mediació familiar.
Un dels tècnics del SEAFI actuarà com a interlocutor davant la direcció territorial de Benestar Social.
2. Coordinació quan hi ha menors en situació de risc o amb mesura jurídica de protecció.
La intervenció amb el menor, pròpiament dita, seguirà realitzant-se per l'equip municipal de servicis socials generals o per la direcció territorial de Benestar Social que siga competent.
Si el SEAFI atén famílies amb menors en situació de risc o amb mesura jurídica de protecció, la intervenció que establisca haurà de respectar els objectius del Pla d'Intervenció Familiar pautat per l'equip municipal de servicis socials generals o el Pla de Protecció de Menors elaborat per la direcció territorial de Benestar Social.
L'actuació del SEAFI tindrà en compte les intervencions específiques que siguen necessàries dins del pla ja dissenyat, sense perjudici que en el desenvolupament de la intervenció familiar, els objectius, i amb això el mateix Pla d'Intervenció Familiar que realitze o el mateix Pla de Protecció de Menors, puguen anar-se'n modificant de mutu acord entre el SEAFI i l'equip que els haja establit.
En tot cas, l'equip municipal de servicis socials o les direccions territorials de la Conselleria de Benestar Social seran els responsables del seguiment del Pla d'Intervenció Familiar amb el menor o del Pla de Protecció de Menors, respectivament.
Sisena. Documentació específica que ha de presentar-se
A més de la documentació general indicada en la base deu de l'annex I d'esta ordre, per a estos servicis les entitats sol·licitants han de presentar la següent documentació específica:
1. Si el servici no ha iniciat el seu funcionament, o no ha estat subvencionat en l'exercici anterior, es presentarà un ofici de l'entitat sol·licitant, firmat per representant degudament autoritzat per a això, indicant-hi:
a) Si l'inici del funcionament està condicionat a la concessió de la subvenció, temps necessari per a la seua posada en funcionament després de rebre la notificació de la resolució estimatòria de l'ajuda.
b) Si l'entitat iniciarà el funcionament independentment de l'ajuda, o ja estiguera en funcionament, data del seu inici.
2. Amb la finalitat d'evitar duplicitats o subvencions a l'equip municipal de servicis socials generals, que no són objecte d'esta ordre, si la jornada laboral no és completa i el personal la complementa en l'equip municipal, haurà de presentar-se declaració responsable firmada per l'alcalde, president de la mancomunitat o representant legal degudament autoritzat, o documentació acreditativa de què el personal complix funcions diferenciades i que el SEAFI no és una extensió de l'equip municipal de servicis socials generals.
3. Compromís de la mancomunitat o agrupació de municipis, firmada pel seu president o representant legal, indicant expressament a quins ajuntaments atendrà el SEAFI.
4. Documentació que acredite la formació específica en intervenció familiar del personal contractat.
Setena. Criteris de valoració de les sol·licituds
1. La ponderació dels distints criteris es realitzarà sobre 100 punts, i no es computarà com a criteri de valoració els mínims exigits per a participar en la convocatòria.
2. Una vegada valorades les sol·licituds es concedirà el que procedisca a totes aquelles que aconseguixen un mínim de 65 punts. Després de ser resoltes, es procedirà a concedir les següents, atenent als crèdits disponibles. No obstant això, perquè es concedisca l'ajuda la puntuació mínima serà de 30 punts.
3. Els criteris a tindre en compte en el procés de valoració de les sol·licituds presentades seran:
3.1. Continuïtat
SEAFI finançats com a tals en l'exercici 2009, que hagen desenvolupat el servici d'acord amb les condicions determinades en la resolució de concessió, justificat adequadament l'ajuda concedida, i complit amb el que establixen les instruccions emeses per la Direcció General de Família: este criteri es valorarà amb 55 punts.
No tindran la consideració de continuïtat, ni es valoraran en este apartat, les entitats locals que en l'exercici anterior hagen tingut un SEAFI subvencionat a través d'una mancomunitat o agrupació de municipis, i el 2010 sol·liciten la subvenció de manera individual.
3.2. Població. Segons la població atesa, es donarà la puntuació següent:
a) Més de 300.000 habitants: este criteri es valorarà amb 40 punts.
b) Des de 140.001 fins a 300.000: este criteri es valorarà amb 35 punts.
c) Des de 70.001 fins a 140.000: este criteri es valorarà amb 30 punts.
d) Des de 30.001 fins a 70.000: este criteri es valorarà amb 25 punts.
e) Des de 15.001 fins a 30.000: este criteri es valorarà amb 20 punts.
f) Des de 4.501 fins a 15.000: este criteri es valorarà amb 15 punts.
g) Menys de 4.501 (només per als SEAFI que hagen sigut subvencionats en exercicis anteriors): este criteri es valorarà amb 10 punts.
3.3. Mancomunitats de servicis socials i agrupacions de municipis.
Les mancomunitats de servicis socials i les agrupacions de municipis, respecte als municipis que les integren, quan estes es comprometen a desenvolupar el SEAFI atenent als municipis que les componen: este criteri es valorarà amb 5 punts.
Huitena. Obligacions específiques
A més de les obligacions generals indicades en la base díhuit de l'annex I d'esta ordre d'ajudes, els servicis subvencionats han de complir les obligacions específiques següents:
1. Seguir les instruccions de la Direcció General de Família.
2. Remetre trimestralment l'estadística de casos atesos, segons model establit en esta ordre d'ajudes. Per a emplenar l'estadística es tindrà en compte que:
a) Es considera sessió cada visita realitzada a un o més membres de la família durant el procés d'intervenció.
b) Es considera intervenció el conjunt de visites que realitza una família per una demanda específica.
Es consideraran com una única intervenció: una sola sessió si en la primera entrevista es dóna de baixa el cas, o el conjunt de sessions que van des de l'alta fins a la baixa del cas.
Si després d'una baixa s'inicia una altra atenció per una altra demanda específica (coincident o no amb la que va donar lloc a la intervenció anterior), s'entendrà com una nova intervenció.
3. Remetre a la direcció territorial de Benestar Social una relació trimestral dels menors amb expedient de protecció vigent, els nuclis familiars de la qual estiguen sent atesos en el SEAFI.
4. Coordinar la intervenció familiar amb els equips municipals de servicis socials generals dels municipis on residisca la família atesa.
5. Assistir a la formació en intervenció familiar, destinada als seus professionals, quan així ho indique la Direcció General de Família o la direcció territorial de Benestar Social. L'assistència a l'esmentada formació no es considerarà inclosa necessàriament dins de la jornada laboral.
ANNEX III
Bases reguladores per a la concessió d'ajudes als servicis
especialitzats d'orientació i mediació familiar
Primera. Objecte
L'objecte d'estos servicis és la intervenció especialitzada en nuclis familiars que es troben en situació de vulnerabilitat o conflicte, existisquen o no menors en situació de risc o desemparament.
Segona. Sol·licitants i beneficiaris
Podran sol·licitar i ser beneficiaris de les ajudes regulades en este annex, les entitats sense fi de lucre.
Tercera. Requisits del servici
El servici haurà de complir els següents requisits específics:
1. Àmbit d'actuació.
Nuclis familiars que reunixen els criteris perquè es realitze esta intervenció, quan, residint a la Comunitat Valenciana, cap dels seus membres residisca en una entitat local amb SEAFI subvencionat a l'empara d'esta ordre.
2. Prioritats d'intervenció.
El servici té com a objecte la intervenció en qualsevol família vulnerable o en conflicte. No obstant això, a fi d'afavorir el retorn al seu nucli familiar d'origen, serà prioritària la intervenció en nuclis familiars que tinguen menors en situació administrativa de guarda i/o tutela, i estiguen acollits en família o en centre residencial. En especial quan es tracte de menors acollits en centres residencials de protecció de menors o en acolliment en famílies educadores, i l'objectiu específic definit en el Pla de Protecció de Menors siga el de reunificació familiar (separació provisional de la família amb previsió de retorn).
3. Tipus d'intervenció
a) Problemàtiques ateses
Hauran de considerar l'atenció a la família d'una manera integral, incloent el suport i seguiment.
Es realitzarà la intervenció familiar en les problemàtiques ocasionades per qualsevol tipus de vulnerabilitat o conflicte familiar, que puga resoldre's per mitjà d'orientació psicosocial, mediació familiar o teràpia familiar.
S'intervindrà, entre altres, en les circumstàncies familiars següents: monoparentalitat, violència en el si familiar, existència de menors en situació de risc, guarda i/o tutela administrativa, famílies adoptives o amb menors en acolliment preadoptiu, i també en les crisis familiars, conjugals, i els conflictes intergeneracionals, a fi de previndre i tractar situacions que desemboquen en un deteriorament de la convivència familiar i/o de la situació dels menors en esta.
b) Tècniques d'intervenció
El servici realitzarà sempre les tècniques d'intervenció següents: orientació psicosocial, mediació familiar i teràpia familiar que, a l'efecte d'esta ordre, es definixen com seguix:
- Orientació psicosocial. Intervenció l'objectiu del qual és enfortir les capacitats de la família i els vincles que unixen els seus membres, a fi que resulten capaços d'estimular tant el seu progrés personal, com el seu context emocional.
- Mediació familiar. Via de resolució de conflictes, on les parts compten amb l'ajuda del mediador especialitzat, com a persona imparcial que dissenya un procés perquè estes puguen dialogar i arribar a acords.
- Teràpia familiar. Tractament especialitzat dirigit al conjunt de la família, o a algun dels seus membres, amb la finalitat de provocar canvis en les relacions familiars que facen a la família competent per a normalitzar les seues relacions personals i socials.
4. Horari d'atenció.
L'atenció es desenvoluparà de dilluns a divendres, incloent dos vesprades a la setmana.
5. Models comuns.
Per a reflectir les distintes intervencions familiars efectuades pels professionals del servici, podran utilitzar-se el registre d'atenció i intervenció familiar i la fitxa de següents intervencions, que s'incloïen com a models en l'Ordre de 13 de desembre de 2006, publicada en el DOCV núm. 5429, de 16 de gener de 2007.
Quarta. Requisits de l'equip professional
L'equip professional haurà de complir els requisits següents:
1. Composició i formació de l'equip professional. L'equip professional estarà format per titulats superiors i mitjans en àrees pedagògiques, psicològiques i socials.
Serà requisit que els professionals subvencionats tinguen una formació específica en intervenció familiar. Els que exercisquen les funcions de terapeuta familiar la tindran en avaluació i intervenció clínica o terapèutica, i els que exercisquen les funcions d'educador familiar la tindran en desplegament d'actuacions en l'àmbit social dirigides a famílies amb desestructuració familiar i social.
Estos professionals hauran d'assistir regularment als cursos específics que la Direcció General de Família propose amb la finalitat de perfeccionar l'esmentada formació.
2. Funcions del personal.
El personal realitzarà les funcions bàsiques següents, segons siga procedent:
a) Terapeuta familiar
- Estudi, anàlisi, avaluació i elaboració del diagnòstic inicial.
- Valoració de la dinàmica relacional familiar i determinació de les necessitats específiques.
- Disseny de la planificació i la intervenció amb la família, i elaborar el Pla d'Intervenció Familiar en coordinació amb la resta de professionals del servici.
- Intervenció psicoterapèutica en la família, per mitjà de les tècniques establides.
- Direcció de la línia d'intervenció triada.
- Elaboració d'informes.
- Suport a la resta de professionals del servici.
- Participació en les reunions de coordinació amb altres organismes i especialment amb l'equip municipal de servicis socials generals, si és el cas, els SEAFI, i la direcció territorial de Benestar Social.
b) Educador familiar
- Promoció d'una relació del servici amb la família, basada en el respecte, la transparència, la sinceritat i la coherència.
- Recollida de les dades familiars que siguen rellevants per a la intervenció.
- Observació directa de la dinàmica familiar, valorant la capacitat dels pares per a exercir les seues funcions parentals.
- Participació en el disseny de l'avaluació i del pla d'intervenció.
- Implementació de les actuacions dissenyades per a la família pel servici.
- Desenvolupament de les capacitats de la família per a un adequat desenvolupament de la funció parental.
- Ajuda a la família a fi que establisca una xarxa social de suport.
- Realització de funcions d'acompanyament a la família quan es realitzen tasques o gestions relacionades amb la intervenció del servici.
- Elaboració d'informes.
- Suport a la resta de professionals del servici.
- Participació en les reunions de coordinació amb altres organismes, quan així se li sol·licite.
3. Plantilla mínimes per a complir els requisits
La sol·licitud no reunirà els requisits mínims per a ser subvencionada com a servici d'orientació i mediació familiar si no té en plantilla, almenys, un tècnic superior i un tècnic mitjà, que reunisquen els requisits específics de formació requerits en esta ordre.
Cinquena. Coordinació del servici
1. Coordinació amb altres equips d'intervenció
Les famílies ateses hauran de ser remeses per la direcció territorial. En el cas que les famílies acudisquen directament al servici, no es podrà iniciar la intervenció sense el vistiplau d'esta. No obstant això, podrà realitzar-se una visita preliminar, amb l'objecte d'informar la família sobre els objectius i mode de funcionament.
Podran sol·licitar la intervenció del servici els equips municipals de servicis socials generals de les entitats locals que no disposen de SEAFI subvencionat. La sol·licitud es farà sempre a la direcció territorial de Benestar Social, que derivarà a la família al servici que procedisca.
Les intervencions seran realitzades en coordinació amb la direcció territorial de Benestar Social, realitzant-se reunions comunes, tant perquè el servici inicie la intervenció, com per al seguiment i baixa d'esta. A les esmentades reunions podrà acudir l'equip municipal de servicis socials generals d'on procedisca la família atesa.
Els servicis especialitzats d'orientació i mediació familiar podran assistir a les reunions de coordinació i seguiment que es realitzen entre la Direcció General de Família, la direcció territorial de Benestar Social, i els equips de SEAFI de la província.
Un dels tècnics del servici actuarà com a interlocutor davant la direcció territorial de Benestar Social.
2. Coordinació quan hi ha menors en situació de risc o amb mesura jurídica de protecció.
La intervenció amb el menor, pròpiament dita, seguirà realitzant-se per l'equip municipal de servicis socials generals o per la direcció territorial de Benestar Social que siga competent.
Si el servici atén famílies amb menors en situació de risc o amb mesura jurídica de protecció, la intervenció que establisca haurà de respectar els objectius del Pla d'Intervenció Familiar pautat per l'equip municipal de servicis socials generals o el Pla de Protecció de Menors elaborat per la direcció territorial de Benestar Social.
L'actuació del servici tindrà en compte les intervencions específiques que siguen necessàries dins del pla ja dissenyat, sense perjudici que en el desenvolupament de la intervenció familiar, els objectius, i amb això el propi Pla d'Intervenció Familiar que realitze o el propi Pla de Protecció de Menors, puguen anar-se'n modificant de mutu acord entre el servici i l'equip que els haja establit.
En tot cas, l'equip municipal de servicis socials o els servicis territorials de la Conselleria de Benestar Social seran els responsables del seguiment del Pla d'Intervenció Familiar amb el menor o del Pla de Protecció de Menors, respectivament.
Sisena. Documentació específica que ha de presentar-se
A més de la documentació general indicada en la base deu de l'annex I d'esta ordre, per a estos servicis les entitats sol·licitants han de presentar la següent documentació específica:
1. Si el servici no ha iniciat el seu funcionament, o no ha estat subvencionat en l'exercici anterior, es presentarà un ofici de l'entitat sol·licitant, firmat per representant degudament autoritzat per a això, indicant-hi:
a) Si l'inici del funcionament està condicionat a la concessió de la subvenció, temps necessari per a la seua posada en funcionament després de rebre la notificació de la resolució estimatòria de l'ajuda.
b) Si l'entitat inicia el funcionament independentment de l'ajuda, o ja esta en funcionament, data del seu inici.
2. Documentació que acredite la formació específica en intervenció familiar del personal contractat.
3. Si el servici no ha sigut subvencionat en l'exercici de 2009, però ha estat en funcionament, es presentaran els fulls trimestrals de resum de casos atesos, referit a este, segons model establit en esta ordre d'ajudes.
Setena. Criteris de valoració de les sol·licituds
1. La ponderació dels distints criteris es realitzarà sobre 100 punts, i no es computarà com a criteri de valoració els mínims exigits per a participar en la convocatòria.
2. Una vegada valorades les sol·licituds es concedirà el que procedisca a totes aquelles que aconseguixen un mínim de 70 punts. Després de ser resoltes, es procedirà a concedir les següents, atenent als crèdits disponibles. No obstant això, perquè es concedisca l'ajuda la puntuació mínima serà de 35 punts.
3. Els criteris a tindre en compte en el procés de valoració de les sol·licituds presentades seran:
3.1. Continuïtat.
Els servicis especialitzats d'orientació i mediació familiar que hagen sigut finançats com a tals en l'exercici 2009, desenvolupat el servici d'acord amb les condicions determinades en la resolució de concessió, justificat adequadament l'ajuda concedida, i complit amb el que establixen les instruccions emeses per la Direcció General de Família. Este criteri es valorarà amb 55 punts.
3.2. Població.
Només es computarà la població corresponent a les entitats locals que no tinguen un SEAFI subvencionat. Se sumarà la població de totes les localitats que, segons la seua sol·licitud, es propose atendre, i es donarà la puntuació següent:
a) Més de 300.000 habitants: este criteri es valorarà amb 40 punts.
b) Des de 140.001 fins a 300.000: este criteri es valorarà amb 35 punts.
c) Des de 70.001 fins a 140.000: este criteri es valorarà amb 30 punts.
d) Des de 30.001 fins a 70.000: este criteri es valorarà amb 25 punts.
e) Des de 15.001 fins a 30.000: este criteri es valorarà amb 20 punts.
f) Des de 4.501 fins a 15.000: este criteri es valorarà amb 15 punts.
g) Ajuntaments de major població respecte als de menys: este criteri es valorarà fins a 5 punts.
Huitena. Obligacions específiques
A més de les obligacions generals indicades en la base díhuit de l'annex I d'esta ordre d'ajudes, els servicis subvencionats han de complir-se les següents obligacions específiques:
1. Seguir les instruccions de la Direcció General de Família.
2. Remetre trimestralment l'estadística de casos atesos, segons model establit en esta ordre d'ajudes. Per a emplenar l'estadística es tindrà en compte que:
a) Es considera sessió, cada visita realitzada a un o més membres de la família durant el procés d'intervenció.
b) Es considera intervenció, el conjunt de visites que realitza una família per una demanda específica.
Es consideraran com una única intervenció: una sola sessió si en la primera entrevista es dóna de baixa el cas, o el conjunt de sessions que van des de l'alta fins a la baixa del cas.
Si després d'una baixa s'inicia una altra atenció per una altra demanda específica (coincident o no amb la que va donar lloc a la intervenció anterior), s'entendria com una nova intervenció.
3. Remetre a la direcció territorial de Benestar Social una relació trimestral dels menors amb expedient de protecció vigent, els nuclis familiars de la qual estiguen sent atesos en el servici.
4. Coordinar la intervenció familiar amb la direcció territorial de Benestar Social i amb els equips municipals de servicis socials generals dels municipis on residisca la família atesa.
5. Assistir a la formació en intervenció familiar, destinada als seus professionals, quan així s'indique per la Direcció General de Família, o la direcció territorial de Benestar Social. L'assistència a l'esmentada formació no es considerarà inclosa necessàriament dins de la jornada laboral.
ANNEX IV
Bases reguladores per a la concessió d'ajudes als programes
especialitzats de família i infància i a entitats del sector
Primera. Objecte
L'objecte és recolzar el desenvolupament de programes que permeten l'atenció social especialitzada a la família en situació d'estrés, o amb necessitat de suport temporal, tinguen o no menors a càrrec seu, les actuacions especialitzades en l'àrea de protecció de menors i el funcionament d'entitats pròpies del sector.
Segona. Sol·licitants i beneficiaris
Podran sol·licitar i ser beneficiaris de les ajudes regulades en este annex, les entitats sense fi de lucre.
Tercera. Requisits específics
Els programes o actuacions sol·licitades han d'estar enquadrades dins d'alguna de les que s'indiquen en esta base tercera.
L'entitat podrà utilitzar un nom lliure per al programa sol·licitat en la documentació annexa que presente, però ha d'indicar en la sol·licitud únicament el codi que corresponga al nom genèric i objecte del programa sol·licitat.
Amb la finalitat de mantindre la coherència, els programes continuen codificant-se de la mateixa manera que en l'exercici anterior, encara que açò supose no mantindre un número correlatiu.
1. Programa I
- Nom genèric: formació i investigació en intervenció familiar a professionals dels servicis especialitzats d'atenció a la família i infància (SEAFI) i d'orientació i mediació familiar. Codi I.01.
- Objecte: formació i investigació de tècniques d'intervenció familiar, dirigida als professionals dels SEAFI i dels equips d'orientació i mediació familiar. Les tècniques podran ser orientació, mediació i teràpia familiar, tal com estan definides en els annexos II i III d'esta ordre.
- Criteris: Les entitats hauran de tindre experiència acreditada en formació de tècniques en intervenció familiar dirigida a professionals.
Podrà sol·licitar-se la subvenció per a la realització de jornades o de cursos de formació. No obstant això, els cursos hauran de plantejar-se com un continu, amb nivells que podran anar-se'n completant al llarg de diversos exercicis, independentment que estos foren subvencionats o no.
2. Programa II
- Nom genèric: formació en mediació familiar. Codi II.01.
- Objecte: formació en mediació familiar destinades a les famílies.
3. Programa III
- Nom genèric: escola de pares. Codi III.01.
- Objecte: formació dels pares en habilitats educatives.
5. Programa V
- Nom genèric: conciliació de la vida familiar i la vida laboral. Codi V.01.
- Objecte: activitats extraescolars que permeten conciliar la vida familiar i laboral.
6. Programa VI
- Nom genèric: programa de voluntariat. Codi VI.01.
- Objecte: foment de les activitats del voluntariat en la intervenció familiar.
8. Programa VIII
- Nom genèric: formació en tècniques i instruments d'intervenció amb menors. Codi VIII.01.
- Objecte: formació en intervenció amb menors dels sistemes de protecció, destinada a professionals de la xarxa pública de centres de protecció de menors.
9. Programa IX
- Nom genèric: formació en l'abordatge i intervenció en situacions de desprotecció infantil i intervenció familiar. Codi IX.01.
- Objecte: formació en la detecció, diagnòstic, avaluació i intervenció en situacions de desprotecció infantil, destinada a professionals de la xarxa municipal de servicis socials generals i especialitzats i de la Conselleria de Benestar Social.
10. Programa X
- Nom genèric: prevenció, detecció i atenció del maltractament i abús sexual infantil. Codi X.01.
- Objecte: atenció a menors possibles víctimes d'abús sexual i formació de professionals en l'atenció a esta problemàtica.
11. Programa XI
- Nom genèric: intervenció especialitzada amb menors en situació de guarda o tutela i les seues famílies. Codi XI.01.
- Objecte: assessorament psicològic i terapèutic a menors en situació de guarda o tutela.
12. Programa XII
- Nom genèric: suport en la intervenció amb menors estrangers no acompanyats. Codi XII.01.
- Objecte: programes que afavorisquen l'atenció, integració i, si és el cas, reagrupament familiar de menors estrangers no acompanyats.
13. Programa XIII
- Nom genèric: emancipació i inserció de jóvens extutelats. Codi XIII.01.
- Objecte: desenvolupament de programes que afavorisquen el suport, la integració i l'emancipació de jóvens que hagen sigut usuaris del sistema de protecció de menors.
14. Programa XIV
- Nom genèric: formació en l'acolliment familiar de menors. Codi XIV.01.
- Objecte: formació en la intervenció i seguiment dels acolliments familiars en família extensa, destinada a professionals de la xarxa municipal de servicis socials generals i especialitzats i de la Conselleria de Benestar Social.
15. Programa XV
- Nom genèric: intervenció familiar. Codi XV.01.
- Objecte: realització d'altres programes d'intervenció familiar especialitzada.
16. Programa XVI
- Nom genèric: sosteniment de l'entitat. Codi XVI.01.
- Objecte: suport al funcionament propi de l'entitat perquè puga complir adequadament els seus objectius.
Quarta. Criteris de valoració de les sol·licituds
1. La ponderació dels distints criteris es realitzarà sobre 100 punts, i no es computaran com a criteri de valoració els mínims exigits per a participar en la convocatòria.
2. Una vegada valorades les sol·licituds es concedirà el que procedisca a totes aquelles que aconseguixen un mínim de 50 punts. Després de ser resoltes, es procedirà a concedir les següents, atenent als crèdits disponibles. No obstant això, perquè es concedisca l'ajuda la puntuació mínima serà de 45 punts.
3. Els criteris a tindre en compte en el procés de valoració de les sol·licituds presentades seran:
3.1. Continuïtat.
La continuïtat de programes que ja van ser subvencionats en l'exercici anterior, sempre que hagen desenvolupat la seua activitat d'acord amb les condicions determinades en la resolució de concessió per al dit exercici, justificat adequadament l'ajuda concedida, i complit amb les instruccions emeses per la Direcció General de Família: este criteri es valorarà amb 40 punts.
3.2. Necessitat social.
El nivell de necessitat social del programa, este criteri es valorarà fins a 30 punts.
3.3. Qualitat.
La qualitat del programa presentat, apreciada considerant tant l'adequació de les activitats als objectius com el disseny tècnic d'estes, este criteri es valorarà fins a 30 punts.
Cinquena. Documentació específica que ha de presentar-se
A més de la documentació general indicada en la base deu de l'annex I d'esta ordre, les entitats sol·licitants han de presentar la documentació específica següent:
1. L'entitat presentarà una única sol·licitud per a tots els programes d'este annex. No obstant això, si sol·licita més d'un, haurà de diferenciar en la sol·licitud cada un d'ells. En concret, la memòria de l'exercici anterior, la memòria proposada de l'exercici actual, els costos de personal i sosteniment i l'import que se sol·licita que se subvencione, per a cada un d'ells.
2. Quan el programa subvencionat siga de formació per a professionals, junt amb la sol·licitud s'ha de presentar la documentació següent:
a) Índex i materials complets, corresponents a la formació que es preveu impartir.
b) Personal docent proposat.
c) Programació, indicant temps previst en què ha d'impartir-se cada curs, i també els nivells que es preveuen, segons que este es considere complet o no en un exercici.
d) Documentació acreditativa de les homologacions o habilitacions a què el curs done dret.
3. Després de finalitzar l'activitat.
Abans del 31 de gener de 2011, l'entitat haurà de presentar en la Direcció General de Família els textos complets corresponents a la formació impartida, en format paper DIN A4, i electrònic Microsoft Office o semblant, i també l'avaluació del curs, realitzada pels alumnes d'este. Per a açò últim podran utilitzar-se enquestes o un altre tipus de sistema que es considere adequat.
ANNEX V
Bases reguladores per a la concessió d'ajudes als programes
de foment del recurs de famílies educadores
Primera. Objecte
L'objecte d'estos programes és la sensibilització i difusió del recurs per a la captació de famílies educadores.
Segona. Sol·licitants i beneficiaris
Podran sol·licitar i ser beneficiaris de les ajudes regulades en este annex, les entitats sense fi de lucre.
Tercera. Criteris de valoració de les sol·licituds.
1. La ponderació dels distints criteris es realitzarà sobre 100 punts, no computant-se com a criteri de valoració els mínims exigits per a participar en la convocatòria.
2. Únicament es concediran subvencions a aquelles sol·licituds que, a més de complir els requisits generals i específics, aconseguixen un mínim de 50 punts.
3. Els criteris a tindre en compte en el procés de valoració de les sol·licituds presentades seran:
3.1. La continuïtat de programes que ja van ser subvencionats en l'exercici anterior, sempre que hagen desenvolupat la seua activitat d'acord amb les condicions determinades en la resolució de concessió per al dit exercici, hagen justificat adequadament l'ajuda concedida i complit amb les instruccions emeses per la Direcció General de Família. Pel compliment d'este criteri es concediran 20 punts.
3.2. El nivell de necessitat social del programa. Este criteri es valorarà fins a un màxim de 40 punts.
3.3. La qualitat dels programes presentats, apreciada considerant tant l'adequació de les activitats als objectius, com el disseny tècnic d'estes. Este criteri es valorarà fins a un màxim de 40 punts.
Quarta. Documentació específica que ha de presentar-se
A més de la documentació general indicada en la base deu de l'annex I d'esta ordre, per a estos programes s'ha de presentar un projecte tècnic d'este, que incloga el seu pressupost econòmic d'ingressos i despeses, i els següents nivells de captació de famílies educadores:
1. Primer nivell: captació generalitzada.
2. Segon nivell: captació segons perfils específics de menors (amb problemes conductuals, discapacitats, immigrants, etc.).
Cinquena. Obligacions específiques
A més de les obligacions generals indicades en la base díhuit de l'annex I d'esta ordre d'ajudes, les entitats subvencionades hauran de remetre semestralment a la Direcció General de Família una estadística de les activitats de foment de l'acolliment desenvolupades, segons les instruccions que dicte l'esmentada direcció general.
ANNEX VI
Bases reguladores per a la concessió d'ajudes als programes
gestionats per entitats de mediació d'adopció internacional
Primera. Objecte
L'objecte d'estes ajudes és la promoció dels programes desenvolupats per les entitats de mediació d'adopció internacional, a fi de facilitar l'existència d'un nombre d'entitats adequat per a assegurar la tramitació dels expedients d'adopció internacional, afavorir la possibilitat d'elecció d'entitat de mediació per part dels sol·licitants d'adopció, i, indirectament, abaratir els costos de tramitació suportats per les famílies sol·licitants d'adopció internacional de la Comunitat Valenciana.
Segona. Sol·licitants i beneficiaris
Podran sol·licitar i ser beneficiaris de les ajudes regulades en este annex, les entitats de mediació d'adopció internacional que estiguen degudament acreditades a la Comunitat Valenciana, d'acord amb la normativa autonòmica, estatal i internacional vigent.
Tercera. Documentació específica que ha de presentar-se
A més de la documentació general indicada en la base deu de l'annex I d'esta ordre, per a estos programes s'ha de presentar una relació dels expedients donats d'alta, de les adopcions constituïdes i dels informes de seguiment realitzats en els quatre exercicis anteriors (2006 al 2009, ambdós inclusivament) o des de la data de la seua acreditació, si esta fóra més recent.
Quarta. Criteris per a determinar l'import de les ajudes
La totalitat del crèdit disponible es distribuirà entre les sol·licituds presentades que complisquen els requisits atenent als criteris següents, com a indicadors de la necessitat social de cada un dels programes i garantia de continuïtat de l'activitat en curs:
1. La mitjana del nombre d'expedients de la Comunitat Valenciana que han sigut donats d'alta per l'entitat en els quatre exercicis anteriors (2006 al 2009, ambdós inclusivament) o des de la data de la seua acreditació si esta fóra més recent.
2. La mitjana del nombre d'adopcions constituïdes en expedients de la Comunitat Valenciana tramitats per l'entitat en els quatre exercicis anteriors (2006 al 2009, ambdós inclusivament) o des de la data de la seua acreditació si esta fóra més recent.
3. La mitjana del nombre d'informes de seguiment de les adopcions constituïdes d'expedients de la Comunitat Valenciana realitzats per l'entitat en els quatre exercicis anteriors (2006 al 2009, ambdós inclusivament) o des de la data de la seua acreditació si esta fóra més recent.
Cinquena. Obligacions específiques
A més de les obligacions generals indicades en la base díhuit de l'annex I d'esta ordre d'ajudes, les entitats subvencionades han de complir les següents obligacions específiques:
1. Presentar en la Direcció General de Família una revisió del pressupost que li va ser aprovat per l'esmentada Direcció General per a l'exercici subvencionat, d'acord amb el que disposa el Decret 100/2002, de 4 de juny, del Govern Valencià, realitzada en funció de les despeses efectivament suportades per l'entitat, els ingressos obtinguts per esta, incloent-hi l'import de la subvenció rebuda i el nombre de contractes firmats durant l'exercici subvencionat, amb l'objecte d'efectuar, si és procedent, un reajustament de les tarifes que li van ser aprovades per al dit exercici. Este reajustament, en cap cas, es farà en perjudici dels sol·licitants d'adopció que van contractar els servicis de l'entitat.
2. Amb la finalitat que la subvenció concedida puga repercutir indirectament, en la quantia adequada, en la disminució dels costos de tramitació que han de sufragar les famílies sol·licitants d'adopció, l'entitat no podrà ampliar els servicis ja existents ni contractar personal addicional al que ja té l'entitat a càrrec de la subvenció concedida, si no és per raons justificades i amb l'autorització prèvia escrita de la Conselleria de Benestar Social, a través de la Direcció General de Família.